1. mars 2016

**Vísað er til erindis starfshóps á vegum mennta- og menningamálaráðuneytis dags. 20. janúar sl. undirritað af Ragnheiði Bóasdóttur, formanni starfshópsins.**

**Forsendur sem Reykjavíkurborg gerir áður en spurningum er svarað:**

**A.** **Það er skilningur Reykjavíkurborgar að samkvæmt lögum, reglugerðum og samkomulagi ríkis og sveitarfélaga sem skýrslan byggir á sé hlutverk Reykjavíkurborgar eftirfarandi:**

1. málþroskaskimanir í leik- og grunnskólum. Útkoma úr skimunum ræður framhaldi, þ.e. hvort barn hafi góðan málþroska , börn séu á mörkum og fái sértillit frá starfsfólki skóla eða börn sem eru undir 80 sem fara í frekara málþroska- og framburðarmat (frumgreining)
2. skýrslugerð og skilafundir
3. ráðgjöf og fræðsla
4. þjálfun barna sem falla undir viðmið sveitarfélags. (Áætlanir gera ráð fyrir og reynsla sýnir að af þeim börnum sem þurfa þjálfun er hlutur Reykjavíkurborgar 35-40% og börn sem falla undir viðmið um þjálfun sem S.Í. greiðir kostnað af 60-65%)
5. samskipti við talmeinafræðinga á vegum ríkis.
6. eftirfylgni og endurmat

**B. Samkvæmt sama sé hlutverk ríkisins eftirfarandi:**

Samkvæmt samkomulagi milli velferðaráðneytis og Sambands íslenskra sveitarfélaga um skiptingu ábyrgðar vegna talmeinaþjónustu við börn með framburðarfrávik, málþroskafrávik og stam frá 8. maí 2014 er á ábyrgð ríkisins að börn með miðlungs til alvarlegra tal- og málþroskafrávika fái nánari greiningu og meðferð, í forsvari Sjúkratrygginga Íslands sbr. reglugerð 166/2014. Samkvæmt þessu eru þetta börn með

1. Framburðarfrávik:
	* + 3 og 4 ára börn með 24 villur eða fleiri á framburðarprófi.
		+ 5 og6 ára börn með 18 eða fleiri villur á framburðarprófi.
		+ 7 ára börn og eldri með 8 eða fleiri villur á framburðarprófi.
2. Málþroskafrávik:
	* + Miðað er við málþroskatölu 80 og undir.
3. Stam:
	* + Grunnskólabörn með miðlungs til alvarlegt stam (>4%)
		+ Öll leikskólabörn með stam.

Rammasamningur dags. 15.05.2015 milli Sjúkratrygginga Íslands og sveitarfélaga eða stofnana þeirra heimilar að sveitarfélög geti gert samning um að vera með talmeinafræðinga í föstu starfi sem sinnir verkefnum sem eru á ábyrgð ríkisins enda fullnægi þeir kröfum samkv. samningnum. Með þessum rammasamningi er möguleiki á auknum sveigjanleika til að mæta þjónustuþörf barna með tal- og málþroskaraskanir, t.d. með því að samþætta ábyrgðarhlutverk sveitarfélags og ríkisins.

**C. Reykjavíkurborg telur nokkra annmarka á þessari skiptingu á milli ríkis og Reykjavíkurborgar og telur æskilegt að því verði breytt. Annmarkarnir eru aðallega þessir:**

1. Mörk eru ljós á milli vægs og miðlungsvanda barna í samningnum en vandi barna getur breyst á meðan þau bíða á biðlistum, þannig að þegar loks kemur að þeim falla þau ekki lengur undir skilgreiningu sem ríkið hefur sett og börnin eru send á milli aðila og fá þar af leiðandi seint og illa þjónustu.
2. Bið eftir þjónustu hjá einkastofum talmeinafræðinga er löng jafnvel á annað ár. Börn sem bíða á þessum biðlistum eru börn sem er hvað mikilvægast að fái þjónustu sem fyrst (snemmtæk íhlutun).
3. Flækjustig er mikið og vandi sem eðlilegast er að leysa í nærumhverfi barnsins er varpað á foreldra sem þurfa að fara úr vinnu til að sækja barn, bíða eftir því og keyra barnið aftur í skóla. Vegna þessa flækjustigs, biðtíma og kostnaðarþátttöku foreldra eiga margir foreldrar í erfiðleikum með að sinna þessum þörfum barnsins með tilheyrandi kostnaði síðar í skólakerfinu.
4. Talmeinafræðingar sveitarfélags sjá um greiningu og leiðbeina foreldrum að sækja þjónustu fyrir barn sitt til talmeinafræðinga á stofu. Erfitt er að fylgja eftir hvort sú þjónusta skilar sér enda skortir yfirlit yfir hvaða börn fá þjónustu á einkastofum og hvaða börn ekki.

Skil upplýsinga frá talmeinafræðingum í einkarekstri, fræðsla og leiðbeiningar eru ekki með sama hætti og ef umrædd þjónusta væri á einni hendi hjá Reykjavíkurborg. Miðlun ráðgjafar frá einkaaðila til skóla barns er oft enginn, og þar af leiðandi tekur skólinn oft ekki þátt í þeirri þjálfun/vinnu sem æskileg er til að ná sem bestum árangri.

Skriffinnska, reikningshald og umsýsla minnkar hjá S.Í. en færist til Reykjavíkurborgar þar sem hún sameinast grunnþjónustu.

1. Hér má einnig benda á þá áherslu laga að nemendur fái stuðning, ráðgjöf og þjálfun innan leik- og grunnskóla en þurfi ekki að sækja slíkt út fyrir veggi skólans, nema nauðsyn beri til.

**Skóla- og frístundasvið (SFS) og Velferðasvið Reykjavíkurborgar hafa skipað vinnuhóp til að skoða ábyrgð vegna talþjálfunar barna í leik- og grunnskólum. Neðangreind svör eru byggð á hugmyndum vinnuhópsins.**

1. **Breytist hlutverk ykkar og/eða starfsemi frá því sem nú er, og hvernig þá? Hvaða verkefni þurfið þið að vinna til að innleiða þessa breytingu?**

Í fjárhagsáætlun grunnskóla er ekki sérmerkt fjármagn til að sinna tal- og málþroskavanda heldur er gert ráð fyrir að skólar veiti þessa þjónustu af almennri úthlutun til sérkennslu. Í einu hverfi Reykjavíkurborgar, þ.e. Grafarvogi og Kjalarnesi, er í gangi þróunarsamningur sem skólastjórar grunnskólanna beittu sér fyrir í samvinnu við Miðgarð, þjónustumiðstöð hverfisins og SFS. Talmeinafræðingar sinna því þjónustu við grunnskólabörn og hafa starfsaðstöðu í Miðgarði. Í öðrum hverfum borgarinnar eru 17 skólar með þjónustu talmeinafræðings eða talkennara. Nokkrir skólar greiða verktökum fyrir talmeinaþjónustu á einkastofum eftir þörfum en 12 skólar hafa enga þjónustu. Til að jafnræði ríki varðandi þessa þjónustu um alla borgina kemur til greina að veita skólastjórum val um að mæta þessari þjónustuþörf á sama hátt og gert er í Grafarvogi og Kjalarnesi.

Á leikskólastigi er einu stöðugildi úthlutað af sérkennslufjármagni til leikskólanna í Grafarvogi og Kjalarnesi sbr. ofangreindan þróunarsamning. Jafnframt er verktakasamningur við einn aðila til að sinna brýnustu greiningum við aðra leikskóla borgarinnar (um 50% starf). Þetta dugar skammt. Æskilegt er að miða viðað eitt stöðugildi talmeinafræðings annist 1000 leikskólabörn. Í ljósi þess hversu þjónusta undanfarinna ára hefur verið lítil er vandinn uppsafnaður og eðlilegt að álíta að miða við 700 leikskólabörn í 3 ár og endurskoða þá þörfina. Þetta þýðir að Reykjavíkurborg þarf að endurskipuleggja fyrirkomulag sérkennslu í leikskólum og ráða talmeinafræðinga fyrir leikskóla sem þessu nemur.

Æskilegt er að talmeinafræðingar sem sinna leik- og grunnskólunum verði hluti af sérfræðiþjónustu og tilheyri henni í staðsetningu eftir því sem kostur er. Talmeinafræðingar verði hluti af þverfaglegu teymi sérfræðiþjónustu sem m.a. sinnir skimunum og ráðgjöf í tengslum við læsi og eflingu málþroska.

1. **Ef hlutverkið og starfsemin breytist, hvenær verðið þið tilbúin til að starfa samkvæmt þessu breytta hlutverki/breyttu starfsemi?**

Fyrirkomulag þessarar þjónustu er að skólastjórar hafi mikið um það að segja hvernig skipulag þjónustunnar er. Að hluta til er þessi þjónusta fyrir hendi en æskilegt er að þessi þjónusta talmeinafræðinga verði í boði sem allra fyrst fyrir öll börn í Reykjavík.

1. **Þarf að breyta einhverjum skilgreindum ákvæðum í lögum, reglugerðum, samþykktum eða samningum? Ef svo er vinsamlega tilgreinið með hvaða hætti**.

Ef að samkomulagi verður að breyta fyrirkomulagi þjónustu t.d. þess að Reykjavíkurborg sinni meiri þjónustu þarf að taka tillit til þess í samkomulagi Sambands ísl. sveitarfélaga og ríkisins og rammasamningi S.Í.

1. **Þurfið þið að breyta samsetningu starfsmannahóps stofnunarinnar eða fjölda stöðugilda og þá hvernig?**

Breyta þarf samsetningu starfsmannahóps í sérfræðiþjónustu þannig að talmeinafræðingar verði hluti af sérfræðingahópi hverrar þjónustumiðstöðvar. Horft verði til breytinganna í heildarbreytingu á stuðningsþjónustu leik- og grunnskólanna sem verið er að vinna að á skóla- og frístundasviði. Til greina kemur, í samvinnu við skólastjóra, að verkefni sem talmeinafræðingar hafa verið að sinna í grunnskólum verði hluti af þjónustu skólaþjónustunnar.

**a. Ef þörf er fyrir breytingar, hver eru kostnaðaráhrifin (til kostnaðarauka eða sparnaðar) - bæði stofnkostnaður og rekstrarkostnaður?**

Viðbótarrekstrarkostnaði vegna starfsmannahalds, stofn og rekstrarkostnaður hefur ekki verið reiknaður út en er í vinnslu.

1. **Þurfið þið að breyta aðstöðunni hjá ykkur með einhverjum hætti og þá hvernig?**

**a. Ef þið þurfið að breyta aðstöðunni, hver eru kostnaðaráhrifin (til kostnaðarauka eða sparnaðar) - bæði stofnkostnaður og rekstrarkostnaður?**

Ef niðurstaða Reykjavíkurborgar verður sú að talmeinafræðinga verði staðsettir á þjónustumiðstöðvum en starfi í nærumhverfi barnanna inni í leik- og grunnskólum verður að gera ráð fyrir stofnkostnaði vegna þess. Stofnkostnaður miðast við að koma upp skrifstofu- og vinnuaðstöðu sem talmeinafræðingar geta að hluta samnýtt sín á milli eða með öðrum starfsmönnum skóla eða þjónustumiðstöðva.

1. **Vantar ykkur einhver tæki og tól til að geta sinnt því hlutverki sem ykkur er ætlað og þá hvaða?**

**a. Ef ykkur vantar tæki og tól, hver er kostnaðurinn (stofnkostnaður og**

**rekstrarkostnaður) ?**

Hver talmeinafræðingur þarf að hafa greiningargögn og námsgögn til þjálfunar sem eru hluti af sérkennslugögnum hvers skóla.

Með vinsemd og virðingu,

 f.h. Skóla- og frístundasviðs og Velferðasviðs Reykjavíkur.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Helgi Viborg, deildarstjóri